SKRIFTLIG FORESPØRGSEL E-3139/01

af Gianfranco Dell'Alba (NI) til Kommissionen

(14. november 2001)

Om: Rejsedagpenge til Kommissionens tjenestemænd

Rejsedagpenge til Kommissionens tjenestemænd (vedtægtens bilag VII, artikel 13) har i flere år ligget på et stort set uændret beløb, selv om der er sket en vedvarende forhøjelse af udgifterne til logi, kost og transport.

1. Kan Kommissionen redegøre for denne fastholdelse, der går ud over personale på tjenesterejse og tvinger det til at acceptere mindre passende forhold?

2. Kan Kommissionen fremsætte sammenlignende oplysninger om de rejsedagpenge, der udbetales af de største internationale organisationer (til tjenesterejser såvel i som uden for Europa), samt om de beløb, er modtages af medlemsstaternes tjenestemænd på tjenesterejse uden for deres land og de beløb, der modtages af tjenestemænd fra de øvrige fællesskabsinstitutioner (Europa-Parlamentet, Rådet osv.)?

3. Har Kommissionen overvejet, om fordelene ved fremgangsmåden med at anvende billige turistklassebilletter ikke senere mistes på grund af højere omkostninger i form af mistet tid for tjenestemanden eller restriktioner ved ændringer af billetterne?

Svar afgivet på Kommissionens vegne af Neil Kinnock

(21. december 2001)

1. Rejsedagpengesatserne for tjenesterejser inden for EU blev senest ændret af Rådet i 1999 med vedtagelsen af Rådets forordning (EF, EKSF, Euratom) 620/1999 af 22. marts 1999 om tilpasning af de rejsedagpengesatser, der gælder for tjenesterejser inden for medlemsstaternes europæiske område i henhold til artikel 13 i bilag VII til vedtægten for tjenestemænd i de Europæiske Fællesskaber.(1) Yderligere tilpasning forudses i forbindelse med den igangværende administrative reform. Det er blevet foreslået, at alt personale på tjenesterejse skal have den rejsedagpengesats, som for indeværende kun tildeles tjenestemandskategorierne A1-A3.

For tjenesterejser uden for EU er der sendt et udkast til ændring af de eksisterende satser til udtalelse i vedtægtsudvalget. Kommissionen håber, at der kan tages en beslutning i begyndelsen af næste år. En liste over de foreslåede satser vil blive sendt direkte til det ærede medlem og til Parlamentets sekretariat.

2. Lister med sammenlignelige data om rejsedagpengesatser for tjenestemænd i EU's medlemsstater, tjenestemænd i de andre EU-institutioner og personale i de største internationale organisationer vil blive sendt direkte til det ærede medlem og til Parlamentets sekretariat.

Disse lister omfatter tjenesterejser både i og uden for EU.

3. Siden Kommissionen indgik en kontrakt med et rejsebureau i april 1999 har den haft held til at få en mere fleksibel og fordelagtig prisordning på økonomiklasse (meget få eller ingen ændrings-/afbestillingsgebyrer) til rejser midt på ugen til de hyppigste destinationer for tjenesterejser.

Foranstaltninger truffet af Kommissionen og iværksat af det udpegede rejsebureau har ført til samlede besparelser, navnlig gennem nedbringelse af varigheden af tjenesterejser og betaling af ekstra rejsedagpenge (nedbringelse i antal weekender tilbragt på tjenesterejse). Ligeledes er gebyrer ved afbestilling og/eller ændring af billetter til særlige priser og med restriktive betingelser (Apex-billetter) blevet nedbragt.

(1) EFT L 78 af 24.3.1999.